Berugte misdadigers wat vroue op plaas oorval, swaar gestraf Die foto is tydens die verdagtes se inhegtenisneming geneem en deur die polsie verskaf. Twee mans is tot onderskeidelik 24 en 19 jaar tronkstraf gevonnis nadat hulle in Januarie vanjaar twee vroue op ŉ plaas in die Alexandria-gebied in die Oos-Kaap oorval het. Lumnkile Manene (51) en Zukile Vena (37) is albei berugte misdadigers, het kapt. Mali Govender, woordvoerder van die polisie, gesê. Manene het reeds twee vorige veroordelings, roof en ontsnap uit aanhouding, gehad en was ten tyde van die aanval op parool. Hy is ŉ maand voor die aanval vrygelaat. Vena het vyf vorige veroordelings, drie vir huisbraak, diefstal en roof, ten tyde van die aanval gehad. Die twee vroue, albei in hul 70’s, is in die vroeë oggendure van 29 Januarie oorval deur drie mans wat met messe gewapen was. Een van die vroue het net drie weke vantevore haar man verloor en ŉ vriendin het by haar oorgeslaap. Die honde se geblaf het die vroue wakker gemaak en hulle het in die sitkamer in die mans vasgeloop. Die vroue se hande is met kabelbinders en hulle bene met kleefband aan stoele vasgebind. Die aanvallers het hierna die huis begin plunder en het sowat twee uur later met kontant, huishoudelike goedere en ŉ vuurwapen in een van die vroue se bakkie gevlug. Albei slagoffers was erg getraumatiseer en het skaafwonde en kneusplekke opgedoen. Een van die vroue kon daarin slaag om haarself te bevry en het hulp ontbied. Lede van die Port Elizabeth-blitspatrollie het die voertuig op die R335 naby Motherwell opgemerk en ŉ jaagtog het gevolg. Die polisie het een van die mans, Mpathi Advocate Nkomonde, doodgeskiet nadat ŉ skietgeveg uitgebreek het. Nkomonde was uit op borgtog in verband met ŉ rooftog op ŉ plaas in Somerset-Oos. Die ander twee mans is in hegtenis geneem en daar is op die gesteelde goedere beslag gelê. Manene en Vena was tydens die verloop van hul verhoor in die hooggeregshof in Grahamstad in aanhouding. Regter Gerald Bloem het albei mans vroeër vandeesmaand skuldig bevind aan huisbraak met die bedoeling om te roof en roof met verswarende omstandighede. Manene is tot 20 jaar tronkstraf gevonnis op die tweede aanklag en vier jaar op die eerste aanklag. Vena is tot 15 jaar tronkstraf gevonnis op die tweede aanklag en vier jaar op die tweede aanklag. Lt.genl. Liziwe Ntshinga, provinsiale polisiekommissaris, het die vonnisse verwelkom. “Geslaagde skuldigbevindings en vonnisse is gegrond op verskeie pilare, waaronder die doeltreffende bestuur van ŉ misdaadtoneel, noukeurige verklarings, eerlike getuienis van getuies en ŉ deeglike verhouding tussen die ondersoekbeampte en die Nasionale Vervolgingsgesag.”